Dôvodová správa

A. Všeobecná časť

Návrh opatrenia Národnej banky Slovenska o náležitostiach žiadosti a spôsobe preukazovania splnenia podmienok na udelenie bankového povolenia pre banku a pobočku zahraničnej banky so sídlom mimo územia členského štátu (ďalej len „návrh opatrenia“) bol vypracovaný na základe splnomocňovacích ustanovení § 7 ods. 9 a § 8 ods. 14 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov (ďalej len „zákon o bankách“).
Návrh opatrenia reaguje na zmenu zákona o bankách vyplývajúcu zo zákona č. 30/2026 Z. z., ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „zákon č. 30/2026 Z. z.“).  Zákon č. 30/2026 Z. z. transponoval smernicu Európskeho parlamentu a Rady (EÚ) 2024/1619 z 31. mája 2024, ktorou sa mení smernica 2013/36/EÚ, pokiaľ ide o právomoci v oblasti dohľadu, sankcie, pobočky z tretích krajín a environmentálne a sociálne riziká a riziká v oblasti správy a riadenia (Ú. v. EÚ L, 2024/1619, 19.6.2024), ktorá harmonizuje požiadavky na udelenie bankového povolenia pre pobočku zahraničnej banky so sídlom mimo územia Európskej únie alebo Európskeho hospodárskeho priestoru (ďalej len „pobočka zahraničnej banky so sídlom mimo územia členského štátu“) a na jej obozretné podnikanie, pričom sa takisto zavádzajú niektoré ďalšie požiadavky pre vnútorné riadenie bánk.
Návrh opatrenia tak ustanovuje obsah žiadosti o udelenie bankového povolenia pre banku a zahraničnú banku so sídlom mimo územia Európskej únie alebo Európskeho hospodárskeho priestoru na vykonávanie bankových činností prostredníctvom jej pobočky a rozsah dokladov prikladaných k tejto žiadosti.
Pri vypracovaní žiadosti o udelenie bankového povolenia pre banku bude žiadateľ tak ako doteraz predkladať informácie a doklady podľa delegovaného nariadenia Komisie (EÚ) 2022/2580 zo 17. júna 2022, ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy, v ktorých sa spresňujú informácie, ktoré sa majú poskytovať v žiadosti o povolenie na vykonávanie činnosti úverovej inštitúcie, a v ktorých sa spresňujú prekážky, ktoré môžu brániť účinnému výkonu funkcií dohľadu príslušných orgánov (Ú. v. EÚ L 335, 29.12.2022) a vykonávacieho nariadenia Komisie (EÚ) 2022/2581 z 20. júna 2022, ktorým sa stanovujú vykonávacie technické predpisy na uplatňovanie smernice Európskeho parlamentu a Rady 2013/36/EÚ, pokiaľ ide o poskytovanie informácií v žiadostiach o povolenie na vykonávanie činnosti úverovej inštitúcie (Ú. v. EÚ L 335, 29.12.2022), ako aj podľa návrhu opatrenia obsahujúceho dodatočné informácie a doklady potrebné na preukázanie splnenia podmienok podľa § 7 ods. 2 zákona o bankách.
[bookmark: _Hlk97106058]Návrhom opatrenia sa zrušuje opatrenie Národnej banky Slovenska zo 4. februára 2025 č. 2/2025 o náležitostiach žiadosti a spôsobe preukazovania splnenia podmienok na udelenie bankového povolenia pre banku a pobočku zahraničnej banky (oznámenie č. 30/2025 Z. z.).
Návrh opatrenia nemá vplyvy na rozpočet verejnej správy, limit verejných výdavkov, podnikateľské prostredie, životné prostredie, informatizáciu spoločnosti, služby verejnej správy pre občana, manželstvo, rodičovstvo, rodinu a deti a nemá ani sociálne vplyvy.
Návrh opatrenia je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
Návrh opatrenia nie je predmetom vnútrokomunitárneho pripomienkového konania.




























B. Osobitná časť
K § 1
Náležitosťami žiadosti o udelenie bankového povolenia pre banku sú informácie podľa delegovaného nariadenia (EÚ) 2022/2580 a vykonávacieho nariadenia (EÚ) 2022/2581, ako aj dodatočné informácie, ktoré vychádzajú z národných špecifík. 
Delegované nariadenie (EÚ) 2022/2580 a vykonávacie nariadenie (EÚ) 2022/2581 upravujú informácie, ktoré má obsahovať žiadosť o udelenie bankového povolenia pre banku a aj doklady prikladané k tejto žiadosti. V nadväznosti na uvedené sa informáciami podľa osobitných predpisov rozumejú informácie a doklady podľa delegovaného nariadenia (EÚ) 2022/2580  a vykonávacieho nariadenia (EÚ) 2022/2581.
V ustanovení sa upravujú aj dodatočné informácie, ktoré obsahuje žiadosť o udelenie bankového povolenia pre banku, a to formálne náležitosti žiadosti, ktoré sú požadované podľa zákona č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.
V nadväznosti na uvedené žiadateľ v žiadosti o udelenie bankového povolenia pre banku predkladá informácie a doklady podľa delegovaného nariadenia (EÚ) 2022/2580, vykonávacieho nariadenia (EÚ) 2022/2581, ako aj podľa opatrenia.
K § 2
V odsekoch 1 až 7 sú vymenované informácie a doklady, ktoré sa predkladajú na účely posúdenia, či sú splnené podmienky na udelenie bankového povolenia podľa § 7 ods. 2 písm. d), e), h), i), j), k), m), n), o) a r) zákona  o bankách. Ide o dodatočné informácie a doklady vo vzťahu k delegovanému nariadeniu (EÚ) 2022/2580 a vykonávaciemu nariadeniu (EÚ) 2022/2581, ktoré reflektujú národné špecifiká.

Zmenou oproti pôvodnému zneniu opatrenia Národnej banky Slovenska č. 2/2025 je zapracovanie pojmu „osoba zastávajúca kľúčovú funkciu”, ktorý v sebe subsumuje funkcie podľa § 5 písm. an) zákona o bankách.

Odsek 8 upravuje informácie a doklady, ktoré sa predkladajú na účely preukázania odbornej spôsobilosti a dôveryhodnosti fyzických osôb, ktoré sú členmi štatutárneho orgánu finančnej holdingovej spoločnosti alebo zmiešanej finančnej holdingovej spoločnosti v prípade, ak by sa udelením bankového povolenia banka stala súčasťou konsolidovaného celku, ktorého súčasťou je aj finančná holdingová spoločnosť, alebo ak by sa stala súčasťou finančného konglomerátu, ktorého súčasťou je aj zmiešaná finančná holdingová spoločnosť. 

Odsek 9 upravuje informácie a doklady, ktoré sa predkladajú v konaní o udelenie bankového povolenia pre investičnú banku, pričom sa predkladajú informácie podľa delegovaného nariadenia Komisie (EÚ) 2022/2579 z 10. júna 2022, ktorým sa dopĺňa smernica Európskeho parlamentu a Rady 2013/36/EÚ, pokiaľ ide o regulačné technické predpisy, v ktorých sa spresňujú informácie, ktoré má podnik poskytnúť v žiadosti o udelenie povolenia v súlade s článkom 8a uvedenej smernice (Ú. v. EÚ L 335, 29.12.2022), ako aj podľa opatrenia.

V odseku 10 sa ustanovuje, že v prípade rozšírenia už existujúceho bankového povolenia o nové bankové činnosti, takáto žiadosť obsahuje len tie informácie a doklady, ktoré súvisia s činnosťami, ktorých sa rozšírenie týka.

K § 3
Ustanovuje sa rozsah požadovaných údajov, ktoré má obsahovať žiadosť o udelenie bankového povolenia pre zahraničnú banku so sídlom mimo územia členského štátu na vykonávanie bankových činností prostredníctvom jej pobočky podľa § 8 ods. 1 zákona o bankách. 
Okrem nevyhnutných základných údajov o žiadateľovi a osobe oprávnenej konať v mene žiadateľa sa stanovujú aj doklady k predbežnému určeniu, či bude pobočka zahraničnej banky so sídlom mimo územia členského štátu zaradená do prvej alebo druhej triedy podľa § 8f zákona o bankách s cieľom zabezpečiť riadnu aplikáciu príslušných požiadaviek podľa zákona o bankách na ten-ktorý typ pobočky zahraničnej banky so sídlom mimo územia členského štátu.
Žiadateľ v žiadosti o udelenie bankového povolenia uvedie aj odôvodnené stanovisko o splnení alebo nesplnení podmienok kvalifikovanej pobočky zahraničnej banky so sídlom mimo územia členského štátu podľa § 8g zákona o bankách.
K § 4
V odsekoch 1 až 11 sú upravené informácie a doklady, ktoré sa predkladajú na účely posúdenia, či sú splnené podmienky na udelenie bankového povolenia pre pobočku zahraničnej banky so sídlom mimo územia členského štátu podľa § 8 ods. 2 a 3 zákona o bankách.
 
Ustanovenia o preukazovaní splnenia podmienok na udelenie bankového povolenia pre pobočku zahraničnej banky so sídlom mimo územia členského štátu zohľadňujú aj pripravované usmernenia Európskeho orgánu dohľadu (Európsky orgán pre bankovníctvo) o udeľovaní povolenia pobočkám z tretích krajín v súlade s článkom 48c ods. 8 smernice 2013/36/EÚ – EBA/GL/2026/08 Guidelines on the authorisation of third-country branches in accordance with Article 48c(8) of Directive 2013/36/EU.

Overenie dokladov audítorom podľa medzinárodne uznávaných audítorských štandardov vykonáva audítor, ktorý v procese overovania postupuje v súlade s príslušnými usmerneniami a medzinárodnými štandardmi, ktoré vydáva Medzinárodná federácia účtovníkov (IFAC) a Medzinárodná rada pre audítorské a uisťovacie štandardy (IAASB).

Nezávislá právna analýza sa vypracováva ako odôvodnené právne stanovisko tretej osoby, ktorá je oprávnená poskytovať právne služby a nepôsobí v zahraničnej banke so sídlom mimo územia  členského štátu.

V odseku 12 sa ustanovuje, že v prípade rozšírenia už existujúceho bankového povolenia o nové bankové činnosti, takáto žiadosť obsahuje len tie informácie a doklady, ktoré súvisia s činnosťami, ktorých sa rozšírenie týka.

K § 5
Ustanoveniami sa upravuje spôsob, akým sa preukazuje splnenie podmienok podľa § 7 ods. 4 a § 8 ods. 9 zákona o bankách pred začatím vykonávania povolených bankových činností bankou alebo pobočkou zahraničnej banky so sídlom mimo územia členského štátu, ktorým bolo udelené bankové povolenie. Zároveň sú tu upravené informácie a doklady, ktoré sa predkladajú na účely posúdenia, či sú tieto podmienky splnené.
K § 6
Ak ide o konanie o udelenie bankového povolenia podľa zákona č. 310/1992 Zb. o stavebnom sporení v znení neskorších predpisov, na ktoré sa toto opatrenie rovnako vzťahuje, predkladajú sa aj zásady na vykonávanie stavebného sporenia.  
K § 7
Zrušuje sa opatrenie Národnej banky Slovenska zo 4. februára 2025 č. 2/2025 o náležitostiach žiadosti a spôsobe preukazovania splnenia podmienok na udelenie bankového povolenia pre banku a pobočku zahraničnej banky. 
K § 8
Účinnosť opatrenia sa navrhuje 11. januára 2027 v súlade s nadobudnutím účinnosti právnej úpravy týkajúcej sa pobočky zahraničnej banky so sídlom mimo územia členského štátu v zákone o bankách.

